אאוזביו די פרנצ'סקו

אֶאוּזֶבְּיוֹ די פְרַנצֶ'סְקוֹ (באיטלקית: Eusebio Di Francesco, נולד ב-8 בספטמבר 1969 בפסקארה שבאיטליה) הוא כדורגלן עבר איטלקי ומאמן כדורגל.

קריירת משחק

פרנצ'סקו החל את קריירת המשחק שלו במחלקת הנוער של אמפולי שם שיחק כארבע שנים. בשנת 1991 עבר ללצ'ה, משם התקדם לפיאצ'נצה, בה שיחק בסרייה א'. בעקבות הצלחתו בפיאצ'נצה עבר די פרנצ'סקו לרומא עמה זכתה באליפות היסטורית (2001). לאחר הזכייה, עבר בחזרה לפיאצ'נצה בתמורה ל-1.03 מיליון יורו ובה שיחק במשך כשנה. בשנתיים שלאחר מכן עבר די פרנצ'סקו בשני מועדונים נוספים - אנקונה ופרוג'ה, אך מיעט לקבל דקות ובשנת 2005 פרש ממשחק פעיל.

קריירת אימון
לאחר פרישתו ממשחק פעיל, שימש די פרנצ'סקו כחלק מצוות הניהול של רומא והיה אחראי על תחום ההעברות בקבוצה. בשנת 2008 מונה למאמן וירטוס לנציאנו, אך פוטר בינואר 2009 בשל תוצאות גרועות במועדון. בשנת 2010 מונה למאמן פסקארה מהליגה השנייה באיטליה. בתקופתו בפסקארה זכה להצלחה רבה כאשר במהלך העונה הלהיבה קבוצתו בהצגת כדורגל אטרקטיבי ומרשים והתברגה בחלק העליון בטבלה. ב-2012 ולאחר ההצלחה בפסקארה, עבר לאימון לצ'ה מהסרייה א', אך נחל כישלון ופוטר לאחר כשלושה עשר משחקים בהם השלים רק כשמונה נקודות. בעונה שלאחר מכן, מונה די פרנצ'סקו לאימון ססואולו בעת ששיחקה בליגה השנייה גם היא. בתקופתו במועדון זכה להצלחה רבה, כאשר זכה באליפות הליגה לשנת 2012/13 והעלה את הקבוצה לליגה הבכירה - הסרייה א'. ב-28 בינואר 2014 פוטר מאימון ססואולו, לאחר רצף הפסדים שהותיר את הקבוצה מתחת לקו האדום. אלא שלאחר כחודשיים - ב-3 במרץ, מונה בחזרה לתפקיד מאמן הקבוצה - לאחר שהתוצאות לא השתפרו בהיעדרו. הוא הצליח לייצב את הקבוצה והותיר אותה בליגה הבכירה במסע מרשים לאחר שצבר 13 נקודות ב-7 משחקים. בעקבות ההצלחה הגדולה לה זכה, האריך די פרנצ'סקו את חוזהו בקבוצה עד לאפריל 2016 ובאפריל 2016 האריך את חוזהו שוב עד ליוני 2019. במהלך עונותיו האחרונות במועדון המשיך את ההצלחה והוביל את קבוצתו בדרך קבע לחלק העליון של הטבלה ולהשתתפות בליגה האירופית.

ב-3 ביוני 2017 ולאור הצלחותיו בסאסולו, מונה די פרנצ'סקו למאמן רומא, לאחר שהחליף את לוצ'יאנו ספאלטי שעזב לאינטר. ב-10 באפריל 2018 העפיל עם רומא לחצי גמר ליגת האלופות, לאחר ניצחון 0–3 על ברצלונה בגומלין רבע הגמר, שמחק יתרון 1–4 של הקטאלונים מהקאמפ נואו. בעקבות הניצחון המפתיע, זכה די פרנצ'סקו לשבחים רבים על ההכנה הטקטית של קבוצתו. בחצי הגמר פגשה קבוצתו את ליברפול ומוחמד סלאח, אקס הקבוצה שעבר לליברפול בקיץ האחרון בתמורה ל-45 מיליון יורו. במשחק הראשון הפסידה לליברפול 2–5 באנפילד אולם במשחק השני אשר התקיים בסטאדיו אולימפיקו ניצחה את ליברפול 2–4, וכמעט הצליחה למחוק את הפיגור מהמשחק הקודם. אולם שערים אלו לא הספיקו ורומא הודחה בחצי הגמר. ב-7 במרץ 2019 פוטר מתפקידו לאחר ההדחה בליגת האלופות בשמינית הגמר נגד פורטו.

ב-22 ביוני 2019 מונה למאמן סמפדוריה מהסרייה א', די פרנצ'סקו עזב את הקבוצה ב-7 באוקטובר אחרי שבעה משחקי ליגה בהם הפסיד בשישה.

ב-3 באוגוסט 2020 מונה למאמן קליארי.

קישורים חיצוניים

 מיכאל יוכין, הגיע הזמאן: הבלוג של יוכין על מאמן רומא. וואלה ספורט!, 16 ביוני 2017.

הערות שוליים

קשרי כדורגל איטלקים
כדורגלני אמפולי
כדורגלני פיאצ'נצה
כדורגלני רומא
כדורגלני אנקונה
כדורגלני פרוג'ה
כדורגלני נבחרת איטליה
כדורגלנים איטלקים
פסקארה: כדורגלנים
מאמני כדורגל איטלקים
מאמני ססואולו
מאמני רומא
מאמני סמפדוריה
מאמני קליארי
מאמני הלאס ורונה
מאמני לצ'ה
איטלקים שנולדו ב-1969